**Navalny** on kanadalaisen elokuvaohjaajan Daniel Roherin jännityselokuvaksi luonnehdittu dokumenttielokuva vuodelta 2022. Se kertoo venäläisestä aktivistista Aleksei Navalnyistä. 

Elokuva voitti parhaan dokumenttielokuvan Oscar-palkinnon ja BAFTA:n. Sundancen elokuvajuhlilla se palkittiin sekä dokumenttielokuvien yleisön palkinnolla että festivaalin suosikkielokuvan palkinnolla.

Elokuva
-------

Aleksei Navalnyi sairastui elokuussa 2020 lentomatkalla Tomskista Moskovaan. Lentäjä teki hätälaskun Omskiin, mikä pelasti Navalnyin hengen. Myöhemmin hänet kuljetettiin Berliiniin, jossa hän hitaasti toipui myrkytyksestä.

*Navalny*-elokuva sisältää kuvamateriaalia Navalnyista niiden kuukausien aikana, jotka hän vietti Saksassa vuoden 2020 lopulla. Elokuvassa haastatellaan Navalnyitä, hänen vaimoaan Julijaa ja heidän läheisintä työryhmäänsä.

Elokuvan eräässä kohtauksessa Navalnyi soittaa Schwarzwaldissa sijaitsevasta piilopaikastaan pilapuhelun tiedustelupalvelun agentille, jonka hän uskoo osallistuneen myrkytykseen. Teeskentelemällä vihaista esimiestä Navalnyi saa agentin paljastamaan murhayrityksen yksityiskohtia. 

Elokuvan lopussa Navanyi jättää kannattajilleen viestin sen varalta, että hänet tapetaan: "Älkää luovuttako, ette saa luovuttaa. Jos he päättivät tappaa minut, se tarkoittaa, että olemme uskomattoman vahvoja, ja meidän on käytettävä tätä voimaa".

Elokuva päättyy Navalnyin pidätykseen hänen palatessaan Moskovaan tammikuussa 2021.

Tuotanto
--------

Ennen Navalny-elokuvaa Roher oli tehnyt vain yhden dokumentin, *Once Were Brothers: Robbie Robertson and the Band* (2019).

Alun perin Roher suunnitteli tekevänsä elokuvan aivan muusta aiheesta yhdessä Hristo Grozevin kanssa. Grozev on bulgarialainen tutkija, joka työskentelee Bellingcat-ryhmässä. Navalnyin myrkytyksen jälkeen Grozev alkoi etsiä vihjeitä siitä, kuka olisi voinut olla murhayrityksen takana. Ostettuaan puhelu- ja lentotietoja Venäjän pimeästä verkosta hän havaitsi kahdeksan FSB:hen kuuluvan miehen ryhmän, joka näytti seuranneen Navalnyitä eri puolilla Venäjää useiden vuosien ajan.

Yhteisen tapaamisen aikana Grozev paljasti, että hänellä oli johtolanka Navalnyin murhayritykseen. Grozev ehdotti Roherille dokumenttielokuvan tekemistä. He matkustivat yhdessä koronasulusta piittaamatta Itävallan rajan yli Saksaan, jossa Navalnyi oli toipumassa myrkytyksestä. 

Kävi ilmi, että Navalnyi ja hänen tiiminsä olivat jo pohtineet elokuvan tekemistä, joten he aloittivat yhteistyön Roherin kanssa.

Bellingcatin, venäläisen tutkivan journalismin julkaisun The Insiderin, saksalaislehti Der Spiegelin ja yhdysvaltalaisen uutiskanavan CNN:n yhteistyöhanke julkaisi tietonsa Navalnyin myrkytyksistä ja myrkyttäjäryhmän jäsenistä joulukuun 14. päivä 2020.

Roher oli kameroineen paikalla joulukuussa 2020, kun Navalnyi soitti pilapuhelun FSB:n agenteille, jotka olivat osallistuneet murhayritykseen. Navalnyi teeskenteli puhelimessa olevansa FSB:n korkea-arvoisen upseerin asialla, jolloin yksi agenteista alkoi selostaa Navalnyille yksityiskohtaisesti hänen murhayrityksensä toteutustapoja. 

Puhelu kesti 49 minuuttia. Joulukuussa 2020 siitä julkaistiin verkkovideo. Sen jälkeen myrkytysoperaation paljastanut kemisti katosi jäljettömiin. Bellingcat on yrittänyt jäljittää häntä tuloksetta.

Arvosteluja
-----------

4/5 tähteä Wendy Ide, *The Observer*

5/5 tähteä Phil Harrison, *The Guardian*

Lähteet
-------

1. 1 2  Smith, David: All I could do was film’: the making of a shocking movie on Alexei Navalny *The Guardian*.  23.4.2022.  (englanniksi)
2. ↑  Horton, Adrian: Navalny review – shocking documentary of a Russian poisoning *The Guardian*.  27.1.2022.  (englanniksi)
3. 1 2 3 4 5  Elokuvat | Kun Aleksei Navalnyi soitti tappamistaan yrittäneelle agentille, tunariagentti kertoi vahingossa jokaisen yksityiskohdan – Tuloksena on ehkä vuoden tärkein dokumentti *Helsingin Sanomat*.  26.5.2022. Viitattu 8.3.2024.
4. ↑  Ben Kenigsberg: ‘Navalny’ Review: Speaking Truth to Power in a Corrupt System *The New York Times*.  24.4.2022. Viitattu 8.3.2024. (englanniksi)
5. ↑  2023 | Oscars.org | Academy of Motion Picture Arts and Sciences *www.oscars.org*. Viitattu 8.3.2024. (englanniksi)
6. ↑  Film in 2023 | BAFTA Awards *awards.bafta.org*. Viitattu 16.3.2024.
7. ↑  ‘Nanny,’ ‘Exiles,’ ‘Navalny’ among top Sundance winners *The Independent*.  29.1.2022. Viitattu 8.3.2024. (englanniksi)
8. 1 2 3 4 5 6  Shaun Walker: ‘Everyone was freaking out’: Navalny novichok film made in secret premieres at Sundance *The Guardian*.  26.1.2022. Viitattu 8.3.2024. (englanniksi)
9. 1 2 3 4  Miikka Hujanen: Dokumentti: Navalnyi pumppasi myrkyttäjältään uskomattoman vastauksen *Ilta-Sanomat*.  22.2.2024. Viitattu 8.3.2024.
10. ↑  Venäjä | Tutkiva ryhmä Bellingcat: Aleksei Navalnyin yritti murhata Venäjän turvallisuuspalvelun myrkky-yksikkö *Helsingin Sanomat*.  14.12.2020. Viitattu 8.3.2024.
11. 1 2  Ben Kenigsberg: ‘Navalny’ Review: Speaking Truth to Power in a Corrupt System *The New York Times*.  24.4.2022. Viitattu 8.3.2024. (englanniksi)
12. ↑  Wendy Ide: Navalny review – extraordinary documentary about the attempt to kill Putin’s rival *The Observer*.  10.4.2022. Viitattu 8.3.2024. (englanniksi)
13. ↑  Phil Harrison: Navalny review – one of the most jaw-dropping things you’ll ever witness *The Guardian*.  25.4.2022. Viitattu 8.3.2024. (englanniksi)

Aiheesta muualla
----------------

* *Soitin tappajalleni. Hän tunnusti* Pitempi versio Navalnyin puhelusta myrkyttäjälle (venäjäksi, tekstitys englanniksi)